Jakelun mukaan

Lausuntopyyntö ehdotuksesta siviilitiedustelua koskevaksi lainsäädännöksi; työryhmän mietintö 8/2017

Siviilitiedustelulainsäädäntöä valmistellut työryhmä luovutti mietintönsä 19.4.2017 sisäministeri Paula Risikolle.

**Taustaa**

Puolustusministeriö asetti 13.12.2013 työryhmän kehittämään lainsäädäntöä turvallisuusviranomaisten, erityisesti suojelupoliisin ja puolustusvoimien, tiedonhankintakyvyn parantamiseksi. Tavoitteena oli selvittää lainsäädännön tila turvallisuusviranomaisten tiedonhankintaa koskevan toimivaltuussääntelyn osalta. Tavoitteena oli myös arvioida, kuinka kansallisesta turvallisuudesta erityisesti tietoverkoissa esiintyvien uhkien torjumiseksi voitaisiin huolehtia paremmin.

Työryhmä luovutti mietintönsä puolustusministeriölle 14.1.2015 (Suomalaisen tiedustelulainsäädännön suuntaviivoja. Tiedonhankintalakityöryhmän mietintö). Tiedonhankintalakityöryhmä esitti, että siviili- ja sotilastiedustelulle luodaan säädösperusta. Tätä tarkoitusta varten se ehdotti, että käynnistettäisiin yksi tai useampia lainsäädäntöhankkeita, jotka voitaisiin valmistella toimialakohtaisesti. Tässä yhteydessä tulisi myös harkita esimerkiksi parlamentaarista tai muuta poliittisessa ohjauksessa tapahtuvaa valmistelua.

Samanaikaisesti tiedonhankintalakityöryhmän kanssa toimi osin samoja kysymyksiä tarkastellut, sisäministeriön asettama suojelupoliisin hallinnollista asemaa ja tulosohjausta sekä valvonnan kehittämistä selvittänyt työryhmä. Sen 24.9.2014 julkaistussa loppuraportissa (Sisäministeriön julkaisu 28/2014) todetaan, että jos suojelupoliisin tehtäviä ja toimivaltuuksia kehitetään merkittävästi tiedustelullisempaan suuntaan, syntyy tarve ulkoisen laillisuusvalvonnan ja parlamentaarisen valvonnan muotojen uudistamiselle.

Sisäministeriö asetti 1.10.2015 työryhmän valmistelemaan ehdotukset siviilitiedustelua koskevaksi lainsäädännöksi.

Puolustusministeriö asetti samaan aikaan työryhmän valmistelemaan ehdotukset sotilastiedustelua koskevaksi lainsäädännöksi. Lisäksi oikeusministeriö käynnisti 17.10.2016 hankkeen, jonka tehtävänä oli valmistella lainsäädäntö tiedustelutoiminnan valvontaa varten. Oikeusministeriö on valmistellut lisäksi mietinnön perustuslain tarkistamista varten siten, että lailla voitaisiin säätää kansallisen turvallisuuden suojaamiseksi välttämättömistä rajoituksista luottamuksellisen viestin salaisuuden suojaan. (Luottamuksellisen viestin salaisuus. Perustuslakisääntelyn tarkistaminen. Oikeusministeriö 41/2016)

Sisäministeriö asetti myös parlamentaarisen seurantaryhmän siviili- ja sotilastiedustelua sekä perustuslakisääntelyä koskevien hankkeiden parlamentaarista seurantaa varten.

Uudella lainsäädännöllä toteutettaisiin hallitusohjelman kahdeksas kivijalkahanke ulkomaan- ja tietoliikennetiedustelun toimivaltuuksien säädösperustan luomiseksi.

**Tavoitteet**

Hankkeen keskeisin tavoite on kansallisen turvallisuuden parantaminen ja säädöspohjan luominen suomalaiselle tiedustelulle. Tavoitteena on parantaa suomalaisen yhteiskunnan mahdollisuuksia suojautua kansalliseen turvallisuuteen kohdistuvilta vakavilta uhkilta kuten terrorismilta, vieraiden valtioiden Suomeen kohdistamalta vakoilulta ja yhteiskunnan elintärkeisiin toimintoihin kohdistuvilta uhkilta. Lakiehdotusten valmistelussa perusoikeuksien suojaan puuttuminen on pyritty rajaamaan niin vähäiseksi kuin tiedustelutoiminnan tehokkuudelle ja tuloksellisuudelle asetettavat vaatimukset huomioon ottaen on mahdollista.

**Tehtävä**

Siviilitiedustelulakityöryhmän tehtävänä on ollut valmistella siviilitiedustelua koskevat keskeiset säännökset ja näin parantaa suojelupoliisin tiedonhankintaa ja sitä kautta valtion johdon tiedonsaantia vakavista kansainvälisistä uhkista. Tehtävänä on ollut valmistella suojelupoliisille riittävät toimivaltuudet henkilötiedusteluun ja tietojärjestelmätiedusteluun kotimaassa ja ulkomailla sekä tietoliikennetiedusteluun.

Nykyisin Suomella ei ole siviilitiedustelulainsäädäntöä eikä suojelupoliisille ole säädetty erityisiä toimivaltuuksia tiedon hankkimiseksi toiminnasta, joka vakavasti uhkaa kansallista turvallisuutta. Suojelupoliisi on poliisiviranomainen, joka toiminnassaan käyttää poliisille säädettyjä tiedonhankintatoimivaltuuksia.

Siviilitiedustelulakityöryhmän ehdotuksen pohjana on tiedonhankintalakityöryhmän mietintö. Näin ollen tiedonhankintalakityöryhmän tekemät keskeiset ratkaisuehdotukset omaksuttiin myös osaksi siviilitiedustelulakityöryhmän mietintöä.

Siviilitiedustelulakityöryhmä esittää, että koti- ja ulkomailla tehtävästä tiedustelusta säädettäisiin poliisilain uudessa 5 a luvussa ja Suomen rajat ylittävään tietoliikenteeseen kohdistettavasta tiedustelusta säädettäisiin laissa tietoliikennetiedustelusta siviilitiedustelussa. Tietoliikennetiedustelusta ja poliisilain 5 a luvun toimivaltuuksista käytettäisiin nimitystä tiedustelumenetelmät.

**Vastausohjeet**

Sisäministeriö pyytää lausuntoanne siviilitiedustelulakityöryhmän mietinnöstä "Siviilitiedustelulainsäädäntö", jossa ehdotetaan säädöspohjaa siviilitiedustelua koskevalle lainsäädännölle. Mietintö on saatavissa osoitteesta <http://julkaisut.valtioneuvosto.fi/handle/10024/79759>.

Lausunto pyydetään antamaan vastaamalla lausuntopalvelu.fi:ssä julkaistuun lausuntopyyntöön viimeistään 16.6.2017. Lausuntoa ei tarvitse lähettää erikseen sähköpostitse tai postitse.

Lausunnon tai palautetta ehdotuksista voivat antaa muutkin kuin ne, joille lausuntopyyntö on varsinaisesti lähetetty.

Lakihankkeista annetut lausunnot ovat julkisia.

**Lisätietoja**

Lisätietoa asiasta antaa lainsäädäntöjohtaja Katriina Laitinen, puh. 0295 488 559 ja lainsäädäntöneuvos Marko Meriniemi, puh. 0295 488 561, sähköpostiosoite marko.meriniemi@intermin.fi.

Ylijohtaja Kauko Aaltomaa

Lainsäädäntöjohtaja Katriina Laitinen

Asiakirja on sähköisesti allekirjoitettu asianhallintajärjestelmässä. Sisäministeriö 24.04.2017 klo 13:16. Allekirjoituksen oikeellisuuden voi todentaa kirjaamosta.

|  |  |
| --- | --- |
| Jakelu | Suomen Keskusta r.p.Kansallinen Kokoomus r.p.Perussuomalaiset r.p,.Suomen Sosialidemokraattinen Puolue r.p.Vihreä liitto r.p.Vasemmistoliitto r.p.Suomen ruotsalainen kansanpuolue r.p.Suomen Kristillisdemokraatit (KD) r.p.Tasavallan presidentin kansliavaltioneuvoston kansliaulkoasiainministeriöoikeusministeriövaltiovarainministeriöopetus- ja kulttuuriministeriömaa- ja metsätalousministeriöliikenne- ja viestintäministeriötyö- ja elinkeinoministeriösosiaali- ja terveysministeriöympäristöministeriöpuolustusministeriöoikeuskanslerinvirastoeduskunnan oikeusasiamiehen kansliatietosuojavaltuutetun toimistoKorkein oikeusKorkein hallinto-oikeusHelsingin käräjäoikeusHelsingin hallinto-oikeusHämeenlinnan hallinto-oikeusItä-Suomen hallinto-oikeusPohjois-Suomen hallinto-oikeusTurun hallinto-oikeusVaasan hallinto-oikeusAhvenanmaan hallintotuomioistuinAhvenanmaan maakuntahallitusPoliisihallituskeskusrikospoliisisuojelupoliisiTullivaltakunnansyyttäjänvirastoPoliisiammattikorkeakoulupääesikuntaRajavartiolaitoksen esikuntaTurvallisuuskomitean sihteeristöHuoltovarmuuskeskusViestintävirastoMaahanmuuttovirastoBaseN OyPatriaCinia OyDNA OyjElisa OyjTelia Finland OyjEnfo OyjEricssonF-Secure OyjFujitsu Finland OyGoogleMicrosoft OyNixu OyNokia OyjSSH Secure Communications OyjSuomen Erillisverkot OyCSC-Tieteen tietotekniikan Keskus OyTieto Finland OyjAmerican Chamber of Commerce in Finland (AmCham Finland)Amnesty International – Suomen osastoAuktorisoidut lakimiehetDemla ryElectronic Frontier Finland ry EFFIElinkeinoelämän keskusliitto EKFiCix ryFinnet-liitto ryFinnveraFISCIhmisoikeusliittoInternet-käyttäjät ikuisesti - IKI ryInvest in Finland, Finpro ryJulkisen sanan neuvostoJuridiska Föreningen i FinlandKansalaisyhteiskunnan neuvottelukuntaKeskuskauppakamariOhjelmistoyrittäjät ryPiraattipuolue r.p.Suomen Puolustus- Ja Ilmailuteollisuusyhdistys PIA rySuomen AsianajajaliittoSuomen Internet-yhdistysSuomen JournalistiliittoSuomen LakimiesliittoSuomen Sadankomitea ryTeknologiateollisuus ryTieto- ja viestintätekniikan ammattilaiset TIVIA ryTietoliikenteen ja tietotekniikan keskusliitto FiCom ryTietoyhteiskunnan kehittämiskeskus ry TIEKEViestinnän KeskusliittoJulkisalan koulutettujen neuvottelujärjestö JUKO ryPalkansaajajärjestö Pardia ryJulkisten ja hyvinvointialojen liitto JHL ry |
| Tiedoksi | sisäministeri Paula Risikkokansliapäällikkö Päivi Nergerityisavustaja Juuso RönnholmSM/viestintä |